Droogtehulp moet voor die aanvang van die winter verleen en behoorlik bestuur word | Slaan Terug Suid Afrika
“Die regering moet droogtehulpverlening dringend prioritiseer vir beide kommersiële- en ontwikkelende boere en ook die proses beter beheer en bestuur om te voorkom dat toekennings, soos dié in KwaZulu-Natal, gesteel word,” sê Wouter Wessels, VF Plus-LP en parlementêre woordvoerder vir landbou.
“In sekere gevalle word diensverskaffers op tenders aangestel, wat dan voerbale teen R50 aankoop en teen R150 aan die regering verkoop. In ander gevalle verkoop verspreiders wat ook op grond van ‘n tenderproses aangestel is, die voer wat hulle veronderstel is om gratis te lewer aan boere in droogtegeteisterde gebiede.
“Suid-Afrika se landbouers verkeer in ‘n krisis en gevolglik die land se voedselsekerheid en ekonomie ook. Gewetenlose uitbuiters wat munt wil slaan uit hierdie nasionale krisis moet summier die proses belet word.
“Die bedrae wat vir droogtehulpverlening geoormerk word, moet heroorweeg word. So het die Vrystaat slegs sowat R13,5 miljoen in sy jaarlikse begroting vir 2018/19 ontvang en is boere aangewese op skenkings, soos in die geval van Bultfontein in die Vrystaat.
“Die hulpverlening moet die boere voor die aanvang van die winter bereik om verdere skade te voorkom.
“Verliese weens die droogteramp beloop reeds sowat 31 000 werksgeleenthede en meer as R7 miljard. Die krisis is nie beperk tot die landbousektor nie, maar hou verrykende gevolge vir die hele land en al sy inwoners in,” sê Wessels.